amanoisuno/poet huggingface dataset:
春江花月夜二首 張子容
林花發岸口，氣色動江新。此夜江中月，流光花上春。分明石潭裏，宜照浣紗人。交甫憐瑤佩，仙妃難重期。沉沉綠江晚，惆悵碧雲姿。初逢花上月，言是弄珠時。
雲陽驛陪崔使君邵道士夜宴 張子容
一尉東南遠，誰知此夜歡。諸侯傾皂蓋，仙客整黃冠。染翰燈花滿，飛觴雲氣寒。欣承國士遇，更借美人看。
除夜樂城逢孟浩然 張子容
遠客襄陽郡，來過海岸家。樽開柏葉酒，燈發九枝花。妙曲逢盧女，高才得孟嘉。東山行樂意，非是競繁華。
送蘇倩游天臺 張子容
靈異尋滄海，笙歌訪翠微。江鷗迎共狎，雲鶴待將飛。琪樹嘗仙果，瓊樓試羽衣。遙知神女問，獨怪阮郎歸。
泛永嘉江日暮回舟 張子容
無雲天欲暮，輕鷁大江清。歸路煙中遠，回舟月上行。傍潭窺竹暗，出嶼見沙明。更值微風起，乘流絲管聲。
永嘉即事寄贛縣袁少府瓘 張子容
山繞樓臺出，溪通裏閈斜。曾為謝客郡，多有逐臣家。海氣朝成雨，江天晚作霞。題書報賈誼，此濕似長沙。
樂城歲日贈孟浩然 張子容
土地窮甌越，風光肇建寅。插桃銷瘴癘，移竹近階墀。半是吳風俗，仍為楚歲時。更逢習鑿齒，言在漢川湄。
永嘉作 張子容
拙宦從江左，投荒更海邊。山將孤嶼近，水共惡溪連。地濕梅多雨，潭蒸竹起煙。未應悲晚發，炎瘴苦華年。
送孟八浩然歸襄陽二首 張子容
東越相逢地，西亭送別津。風潮看解纜，雲海去愁人。鄉在桃林岸，山連楓樹春。因懷故園意，歸與孟家鄰。杜門不欲出，久與世情疏。以此為長策，勸君歸舊廬。醉歌田舍酒，笑讀古人書。好是一生事，無勞獻子虛。
貶樂城尉日作 張子容
竄謫邊窮海，川原近惡溪。有時聞虎嘯，無夜不猿啼。地暖花長髮，岩高日易低。故鄉可憶處，遙指鬥牛西。
自樂城赴永嘉枉路泛白湖寄松陽李少府 張子容
西行礙淺石，北轉入溪橋。樹色煙輕重，湖光風動搖。百花亂飛雪，萬嶺疊青霄。猿掛臨潭筱，鷗迎出浦橈。惟應賞心客，茲路不言遙。
九日陪潤州邵使君登北固山 張子容
五馬向西椒，重陽坐麗譙。徐州帶綠水，楚國在青霄。張幕連江樹，開筵接海潮。淩雲詞客語，回雪舞人嬌。梅福慚仙吏，羊公賞下僚。新豐酒舊美，況是菊花朝。
璧池望秋月 張子容
涼夜窺清沼，池空水月秋。滿輪沉玉鏡，半魄落銀鉤。蟾影搖輕浪，菱花渡淺流。漏移光漸潔，雲斂色偏浮。似璧悲三獻，疑珠怯再投。能持千里意，來照楚鄉愁。
長安早春 張子容
開國維東井，城池起北辰。咸歌太平日，共樂建寅春。雪盡黃山樹，冰開黑水津。草迎金埒馬，花伴玉樓人。鴻漸看無數，鶯歌聽欲頻。何當桂枝擢，還及柳條新。
贈司勳蕭郎中 張子容
作相開黃閣，為郎奏赤墀。君臣道合體，父子貴同時。國以推賢答，家無內舉疑。鳳池真水鏡，蘭省得華滋。未睹風流日，先聞新賦詩。江山清謝脁，花木媚丘遲。吏部來何暮，王言念在茲。丹青無不可，霖雨亦相期。昔我投荒處，孤煙望島夷。群鷗終日狎，落葉數年悲。漁父留歌詠，江妃入興詞。今將獻知己，相感勿吾欺。
巫山 張子容
巫嶺岧嶢天際重，佳期宿昔願相從。朝雲暮雨連天暗，神女知來第幾峰。
除日 張子容
臘月今知晦，流年此夕除。拾樵供歲火，帖牖作春書。柳覺東風至，花疑小雪餘。忽逢雙鯉贈，言是上冰魚。